Burjassot ja està realitzant les notificacions per al pagament de les seues ajudes de reactivació econòmica del comerç local
2025-07-24

L’Ajuntament de Burjassot ha començat enviar als sol·licitants de la seua línia d’ajudes de concessió directa per a la reactivació econòmica de les empreses del municipi a les quals destinarà fins a 100.000€, les notificacions per al pagament. La quantitat màxima a subvencionar és, IVA exclòs del projecte d’inversió i/o despesa presentada de 400€ per establiment.

És important que totes les persones que ho hagen sol·licitat, estiguen pendents de les seues notificacions on s’especifica, en cada cas, la quantitat subvencionada per al negoci del qual és titular.

Les ajudes s’han concedit pel règim de concessió directa per a ajudar, en la mesura que siga possible, a la reactivació econòmica dels autònoms i microempreses de Burjassot. L’ajuda té caràcter finalista pel que l’import de la subvenció concedida no podrà ser emprat per a altres finalitats que no siguen despeses i inversions que es realitzen en mesures de seguretat i higiènic sanitàries la finalitat de les quals siga proporcionar les adequades condicions per a clients i treballadors davant la crisi sanitària originada per la Covid-19.

Són subvencionables a càrrec d’aquestes ajudes les despeses i inversions que, de manera indubtable, s’han realitzat en mesures de seguretat i higiènic sanitàries la finalitat de les quals siga proporcionar les adequades condicions per a clients i treballadors davant la crisi sanitària originada per la Covid-19, així com fins a un 40% en despeses de funcionament de l’import màxim de la subvenció (400€): aigua, llum, telèfon, lloguer, neteja, material fungible d’oficina, despeses de transport (que tinguen relació directa amb l’activitat subvencionada) i altres anàlegs.